钦定古今图书集成/理学汇编/学行典/第249卷 > 吴宗良
## 钦定古今图书集成/理学汇编/学行典/第249卷 > 吴宗良

按《宜兴县志》：“吴宗良，宜之北暌里人也。父敏行，庭训
甚严。良承家学，束发游庠，以名检自束，不敢稍错趾
为所生。忝父疾，躬亲汤药，日夜焦劳，发为之枯。具疏
吁天，愿以身代，没则哀号思慕，终身不懈。家产尽推
与弟，不数载，典售略尽，仍捐赀赎归，以授诸侄。年饥，
悉出所储，遍周贫乏，于鳏寡孤独盲聋残疾者，尤加”
意焉。三党中老而无棺、贫而无室者，莫不赒给。赈监
铺，济孤贫，葺桥梁，兴义学。迹其行事，有类素封，实不
越中人产也。至其端方直亮，奖善嫉邪，教子以义方，
接人以谦抑，初终一致，卓尔不群，可谓末俗之砥柱
矣。